b'\n_START_ARTICLE_\nM80 Zolja\n_START_SECTION_\nOpis\n_START_PARAGRAPH_\nRaketomet M80 Zolja je izdelan iz lahkega in mo\xc4\x8dnega kompozitnega materiala sestavljenega iz plastike oja\xc4\x8dane s steklenimi vlakni. Namenjen je posamezniku pri delovanju proti oklepnim bojnim vozilom ali utrdbam._NEWLINE_Je netrzajno oro\xc5\xbeje za enkratno uporabo, zanj je zna\xc4\x8dilna preprosta uporaba in majhna te\xc5\xbea. Raketa in lanser sta zdru\xc5\xbeena v istem ohi\xc5\xa1ju. Raketomet je zelo podoben ameri\xc5\xa1kemu M72 LAW, tako po videzu kot tudi po delovanju.\n_START_SECTION_\nLanser\n_START_PARAGRAPH_\nLanser je teleskopski, kar omogo\xc4\x8da la\xc5\xbeji transport. Sestavljen je iz sprednje in zadnje cevi , ki sta izdelani iz fiberglasa, spro\xc5\xbeilnega mehanizma, sprednjega in zadnjega merka, jermena za prena\xc5\xa1anje, sprednjega in zadnjega za\xc5\xa1\xc4\x8ditnega pokrova .\n_START_SECTION_\nRaketa\n_START_PARAGRAPH_\n64 mm protitankovska raketa se nahaja v zadnjem delu raketometa. Raketne je sestavljena iz eksplozivne bojne glave, stabilizatorja in trdnega raketnega goriva._NEWLINE_Bojna glava M80 lahko prebije 300 mm trdega jekla pod kotom 90 stopinj. Bojna glava je lahko opremljena s piezoelektri\xc4\x8dnim mehanizmom, ki ob udarcu spro\xc5\xbei eksploziv v bojni glavi. V raketi je tudi mehanizem za samouni\xc4\x8denje, ki raketo uni\xc4\x8di po 4 do 6 sekundah letenja, \xc4\x8de ta ne zadane cilja. Raketo gorivo izgori, ko je raketa \xc5\xa1e v cevi, pri tem raketa dose\xc5\xbee hitrost 190 m/s. Ta hitrost zagotavlja, da lahko raketa zadane tar\xc4\x8do velikosti 2,5 metra na razdalji 240 m.\n_START_SECTION_\nDelovanje\n_START_PARAGRAPH_\nLanser se dr\xc5\xbei v obeh rokah. Uporabnik na obeh koncih cevi odstrani za\xc5\xa1\xc4\x8ditne pokrove, nato zlo\xc5\xbeljivi cevi sunkovito potegne narazen, da se zasko\xc4\x8dita. Uporabnik nato zavzame polo\xc5\xbeaj za streljanje. Pri tem mora paziti, da za njim ni oseb in objektov, ki bi jih lahko izpu\xc5\xa1ni plini rakete po\xc5\xa1kodovali. Dvigne zlo\xc5\xbeljive merke, nato pa izstreli raketo s stiskom na spro\xc5\xbeilec. Po uporabi prazno cev odvr\xc5\xbee.\n_START_SECTION_\nUporaba\n_START_PARAGRAPH_\nM80 se je veliko uporabljal v jugoslovanskih vojnah in makedonski dr\xc5\xbeavljanski vojni. Veliko raketometov je kon\xc4\x8dalo v civilnih rokah in so bili uporabljeni v ve\xc4\x8d nasilnih incidentih. Oro\xc5\xbeje je uporabljal tudi organiziran kriminal; en tak incident se je zgodil novembra 1999 pri atentatu v centru Zagreba, ko se je izstrelek odbil od oklepnega avtomobila in ubil naklju\xc4\x8dnega mimoido\xc4\x8dega. \xc4\x8clani Zemunskega klana so razmi\xc5\xa1ljali, da bi M80 uporabili za napad na nekdanjega srbskega predsednik vlade Zorana \xc4\x90in\xc4\x91i\xc4\x87a.'